[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.9.2007

COM(2007) 523 τελικό

2007/0194 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για παρέκκλιση από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς όσον αφορά την παύση καλλιέργειας για το έτος 2008

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Περιεχόμενο της πρότασης

- Αιτιολόγηση και στόχοι της πρότασης

Η πρόταση δικαιολογείται λαμβανομένης υπόψη της κατάστασης στην αγορά σιτηρών. Η χρήση για γεωργικούς σκοπούς των εκταρίων που συνδέονται με δικαιώματα από παύση καλλιέργειας αναμένεται ότι θα ενθαρρύνει τους γεωργούς να παράγουν πρόσθετες ποσότητες σιτηρών, γεγονός που μπορεί να συμβάλει στη μείωση της έντασης στην αγορά.

- Γενικό πλαίσιο

Η αγορά σιτηρών στις αρχές της περιόδου εμπορίας 2007/2008 χαρακτηρίζεται από ιστορικά υψηλές τιμές.

Το χαμηλό επίπεδο των τελικών αποθεμάτων της Ευρωπαϊκής Ένωσης την περίοδο εμπορίας 2006/2007 οφείλεται στο γεγονός ότι η εσοδεία του 2006, η οποία ανήλθε σε 266 εκατομμύρια τόνους, ήταν χαμηλότερη από ό,τι αναμενόταν, λόγω δυσμενών μετεωρολογικών συνθηκών κατά τη διάρκεια της συγκομιδής. Τα αποθέματα παρέμβασης μειώθηκαν σημαντικά κατά τη διάρκεια της περιόδου εμπορίας από 14 εκατομμύρια τόνους σε 2,5 εκατομμύρια τόνους, τα οποία αποτελούνταν κυρίως από αραβόσιτο που έχει στην κατοχή της η Ουγγαρία. Οι ποσότητες που προσφέρθηκαν στην παρέμβαση δεν ήταν σημαντικές. Περισσότερο από 8 εκατομμύρια τόνοι των εν λόγω αποθεμάτων παρέμβασης τοποθετήθηκαν στην εσωτερική αγορά, συμπεριλαμβανομένων 2,9 εκατομμύριων τόνων σίτου, 3,4 εκατομμύριων τόνων αραβοσίτου, 1,4 εκατομμύριων τόνων κριθής και περίπου 395 000 τόνων σίκαλης. Οι εκτιμήσεις για τα ιδιωτικά αποθέματα διαφέρουν, αλλά όλοι οι αναλυτές συμφωνούν ότι τα εν λόγω αποθέματα μειώθηκαν σημαντικά το 2006/2007. Οι εισαγωγές σιτηρών στην ΕΕ-27 εκτιμώνται σε 12,4 εκατομμύρια τόνους έναντι 10 εκατομμυρίων τόνων το 2005/2006 και οι εξαγωγές σε 19,1 εκατομμύρια τόνους έναντι 24,9 εκατομμυρίων τόνων το 2005/2006. Παρά τη σχετικά δυσμενή συναλλαγματική ισοτιμία του ευρώ έναντι του δολαρίου, οι εξαγωγές πραγματοποιήθηκαν χωρίς επιστροφές.

Φέτος, η ξηρασία και οι ασυνήθιστα υψηλές θερμοκρασίες τον Απρίλιο είχαν αρνητικές συνέπειες στις αποδόσεις. Παρότι η κατάσταση αυτή αντισταθμίστηκε εν μέρει από τις ευεργετικές βροχοπτώσεις του Μαΐου στα κράτη μέλη της δυτικής Ευρωπαϊκής Ένωσης, στη νοτιοανατολική περιφέρεια της Ευρώπης συνεχίστηκαν η ζέστη και η ξηρασία, ιδίως στη Ρουμανία και στη Βουλγαρία, οι οποίες επλήγησαν από μια άνευ προηγουμένου ξηρασία. Οι αρχικές προβλέψεις για την εσοδεία του 2007 προσεγγίζουν το επίπεδο του προηγούμενου έτους, γεγονός που θα οδηγήσει έως το τέλος της περιόδου εμπορίας 2007/2008 σε περαιτέρω μείωση των ιδιωτικών αποθεμάτων σιτηρών στην ΕΕ. Σε παγκόσμιο επίπεδο, τα τελικά αποθέματα την περίοδο εμπορίας 2007/2008 αναμένεται να φτάσουν σε ιστορικά χαμηλά επίπεδα, ιδίως στις σημαντικές χώρες εξαγωγής.

Στο πλαίσιο αυτό, μια «κανονική» συγκομιδή για το 2008, με αποδόσεις σύμφωνα με τις τάσεις, συνοδευόμενη από την προτεινόμενη παρέκκλιση όσον αφορά την παύση καλλιέργειας για το 2008 στην Ευρωπαϊκή Ένωση θα καθιστούσε δυνατή μόνο μια μερική ανασύσταση των ιδιωτικών αποθεμάτων και τα συνολικά τελικά αποθέματα για την περίοδο εμπορίας 2008/2009 θα είναι χαμηλότερα από τα αρχικά αποθέματα της τρέχουσας περιόδου εμπορίας. Μια πενιχρή συγκομιδή το 2008 σε συνδυασμό με 10 % παύση της καλλιέργειας θα συνεπαγόταν δυνάμει σοβαρούς κινδύνους για την εσωτερική αγορά.

Η παύση καλλιέργειας εισήχθη ως ένα μέσο διαχείρισης της προσφοράς σε μια εποχή κατά την οποία το δυναμικό παραγωγής σιτηρών στην Ευρωπαϊκή Ένωση υπερέβαινε τις διεξόδους στις αγορές και εφαρμόστηκε σε εθελοντική βάση από το 1988/1989. Μετά τη μεταρρύθμιση του 1992, κατέστη υποχρεωτική· οι παραγωγοί οι οποίοι ενέπιπταν στο γενικό καθεστώς υποχρεούνταν να παύουν να καλλιεργούν ένα καθορισμένο ποσοστό των εκτάσεων που δήλωναν, έτσι ώστε να μπορούν να λαμβάνουν άμεσες ενισχύσεις. Με τη μεταρρύθμιση του 2003 έλαβαν δικαιώματα από παύση καλλιέργειας, τα οποία παρέχουν το δικαίωμα ενίσχυσης, εφόσον αντιστοιχούν σε ένα εκτάριο επιλέξιμης γης που παύει να καλλιεργείται.

Το ποσοστό υποχρεωτικής παύσης καλλιέργειας αποφασιζόταν αρχικά κάθε χρόνο αλλά την περίοδο 1999/2000 ορίστηκε μόνιμα σε 10 % για λόγους απλούστευσης. Στα κράτη μέλη που επέλεξαν το καθεστώς ενιαίας στρεμματικής ενίσχυσης (Πολωνία, Τσεχική Δημοκρατία, Σλοβακική Δημοκρατία, Ουγγαρία, Λιθουανία, Λετονία, Εσθονία, Κύπρος, Βουλγαρία και Ρουμανία), οι αγρότες απαλλάσσονται από την υποχρέωση παύσης καλλιέργειας.

Η έκταση την οποία αφορά σήμερα η υποχρεωτική παύση καλλιέργειας στην Ευρωπαϊκή Ένωση αντιπροσωπεύει 3,8 εκατομμύρια εκτάρια. Εάν το ποσοστό παύσης καλλιέργειας ήταν μηδενικό, εκτιμάται ότι 1,6 έως 2,9 εκατομμύρια εκτάρια θα μπορούσαν να καλλιεργηθούν εκ νέου. Σύμφωνα με τις μέσες εκτιμήσεις απόδοσης, θα μπορούσαν να διατεθούν στην αγορά περίπου 10 εκατομμύρια τόνοι σιτηρών. Αν υποτεθεί ότι οι γεωργοί αποφασίζουν να χρησιμοποιήσουν το μεγαλύτερο μέρος των γαιών τους για την παραγωγή σιτηρών σε βάρος άλλων καλλιεργειών και ιδίως των ελαιούχων σπόρων, η ποσότητα αυτή θα μπορούσε να ανέλθει σε 17 εκατομμύρια τόνους.

Ο καθορισμός του ποσοστού παύσης καλλιέργειας στο μηδέν δεν υποχρεώνει τους αγρότες να καλλιεργούν τη γη τους. Μπορούν να συνεχίσουν να εφαρμόζουν την παύση καλλιέργειας σε εθελοντική βάση και να εφαρμόζουν περιβαλλοντικά προγράμματα. Η πολλαπλή συμμόρφωση εφαρμόζεται σε όλα τα καλλιεργήσιμα εδάφη.

Τέλος, παρότι η παύση καλλιέργειας εισήχθη ως μέτρο αγοράς, σε πολλές περιφέρειες είχε θετικές συνέπειες στο περιβάλλον. Η άρση της υποχρεωτικής παύσης καλλιέργειας μακροπρόθεσμα εγείρει το ερώτημα πώς μπορούν να διατηρηθούν τα εν λόγω οφέλη. Η Επιτροπή θα εξετάσει το θέμα αυτό στο πλαίσιο της επανεξέτασης της ΚΓΠ το 2008.

- Ισχύουσες διατάξεις στον τομέα της πρότασης

Κανονισμός (ΕΚ) αριθ. 1782/2003 του Συμβουλίου της 29ης Σεπτεμβρίου 2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001.

- Συνοχή με τις άλλες πολιτικές και στόχους της Ένωσης

Μια μόνιμη απόφαση θα απαιτούσε ανάλυση του τρόπου και των μέσων με τα οποία θα μπορούσαν να διατηρηθούν τα θετικά αποτελέσματα της παύσης καλλιέργειας στο περιβάλλον.

2. Διαβουλεύσεις με τα ενδιαφερόμενα μέρη και αξιολογηση των επιπτωσεων

- Διαβουλεύσεις με τα ενδιαφερόμενα μέρη

Η πρόταση ανακοινώθηκε στο Συμβούλιο Γεωργίας της 16ης Ιουλίου 2007 και δημοσιεύθηκε δελτίο τύπου. Οι σημαντικότερες ευρωπαϊκές ενώσεις γεωργών, βιομηχάνων και εμπόρων τάχθηκαν υπέρ της πρότασης[1].

Η απόφαση πρέπει να ληφθεί επειγόντως λόγω της σοβαρότητας της κατάστασης στην αγορά. Οι γεωργοί πρέπει να είναι ενήμεροι πριν λάβουν απόφαση όσον αφορά τις σπορές τους τον Οκτώβριο του 2007.

- Συγκέντρωση και αξιοποίηση εμπειρογνωμοσύνης

Δεν υπήρξε ανάγκη εξωτερικής εμπειρογνωμοσύνης.

- Αξιολόγηση επιπτώσεων

Άνευ αντικειμένου.

3. Νομικά στοιχεία της πρότασης

- Περίληψη της προτεινόμενης δράσης

Στόχος της παρούσας πρότασης είναι να καθοριστεί σε μηδέν το ποσοστό της υποχρεωτικής παύσης καλλιέργειας για το έτος 2008.

Στο πλαίσιο της λειτουργίας του καθεστώτος ενιαίας ενίσχυσης το μέτρο αυτό συνεπάγεται ότι η χρήση κάθε επιλέξιμου εκταρίου μπορεί να δώσει δικαίωμα στην πληρωμή του ποσού που αντιστοιχεί σε δικαιώματα από παύση καλλιέργειας καθώς και ότι μπορεί να χρησιμοποιηθούν για γεωργικούς σκοπούς οι εκτάσεις στις οποίες εφαρμόζεται παύση καλλιέργειας.

- Νομική βάση

Το άρθρο 37 παράγραφος 2 της συνθήκης για την ίδρυση της Ευρωπαϊκής Κοινότητας.

- Αρχή της επικουρικότητας

Η πρόταση υπάγεται στην αποκλειστική αρμοδιότητα της Κοινότητας. Κατά συνέπεια, η αρχή της επικουρικότητας δεν ισχύει.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας, δεδομένου ότι μια κακή εσοδεία σιτηρών το 2008 θα έθετε πιθανώς σε σοβαρούς κινδύνους την εσωτερική αγορά.

- Επιλογή μέσων

Προτεινόμενο μέσο: Κανονισμός του Συμβουλίου.Άλλα μέσα δεν θα ήταν κατάλληλα για τον ακόλουθο λόγο: ένας κανονισμός πρέπει να τροποποιείται με κανονισμό.

4. Δημοσιονομικές επιπτώσεις

Με βάση τις τάσεις απόδοσης, αναμένεται ότι η μείωση σε μηδέν του ποσοστού της παύσης καλλιέργειας δεν θα προκαλέσει αύξηση των αποθεμάτων παρέμβασης κατά τη διάρκεια της περιόδου εμπορίας 2008/2009. Λαμβανομένων υπόψη της σημερινής έντασης που επικρατεί στην αγορά, των υψηλών τιμών αγοράς και των προβλέψιμων εξελίξεων, η πρόταση δεν θα πρέπει να οδηγήσει στη σύσταση πρόσθετων αποθεμάτων παρέμβασης και σχετικών δημοσιονομικών δαπανών για τα οικονομικά έτη 2009 και 2010.

5. Συμπληρωματικές πληροφορίες

- Απλούστευση

Η πρόταση προβλέπει την απλούστευση των διοικητικών διαδικασιών για τις δημόσιες αρχές (κοινοτικές ή εθνικές).

Η πρόταση περιλαμβάνεται στο πρόγραμμα εργασιών και στο νομοθετικό πρόγραμμα της Επιτροπής με τα στοιχεία 2007/AGRI/052.

2007/0194 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για παρέκκλιση από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς όσον αφορά την παύση καλλιέργειας για το έτος 2008

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Το άρθρο 54 του κανονισμού (ΕΚ) αριθ. 1782/2003[3] του Συμβουλίου ορίζει ότι κάθε δικαίωμα από παύση καλλιέργειας πρέπει να συνοδεύεται από εκτάριο γης που έχει αποσυρθεί από την παραγωγή, προκειμένου να δίνει δικαίωμα ενίσχυσης στο πλαίσιο του καθεστώτος ενιαίας ενίσχυσης.

(2) Η αγορά σιτηρών στις αρχές της περιόδου εμπορίας 2007/2008 χαρακτηρίζεται από ιστορικά υψηλές τιμές τόσο σε κοινοτικό επίπεδο όσο και παγκοσμίως. Το χαμηλό επίπεδο των κοινοτικών τελικών αποθεμάτων της περιόδου εμπορίας 2006/2007 οφείλετο σε χαμηλότερη εσοδεία από ό,τι αναμενόταν για το 2006. Λαμβανομένων υπόψη των αρχικών προβλέψεων για την εσοδεία του 2007, υπάρχει μεγάλη αβεβαιότητα όσον αφορά την ανασύσταση των αποθεμάτων. Σε παγκόσμιο επίπεδο, τα τελικά αποθέματα για την περίοδο εμπορίας 2007/2008 αναμένεται ότι θα σημειώσουν ιστορική πτώση, ιδίως στις σημαντικές χώρες εξαγωγής. Στο πλαίσιο αυτό, ακόμη και αν η συγκομιδή το 2008 είναι κανονική, τα αποθέματα δεν θα αυξηθούν σημαντικά, ενώ μια κακή εσοδεία θα θέσει πιθανώς σε σοβαρούς κινδύνους την εσωτερική αγορά. Επιπλέον, οι τιμές και τα αποθέματα σιτηρών έχουν σημαντικό αντίκτυπο στη διαθεσιμότητα και στις τιμές άλλων αροτραίων καλλιεργειών, όπως οι ελαιούχοι σπόροι και οι πρωτεϊνούχες καλλιέργειες, καθώς και στον τομέα της κτηνοτροφίας, γεγονός που συμβάλλει στη δυνάμει επέκταση του κρίσης στους εν λόγω άλλους τομείς.

(3) Είναι συνεπώς σκόπιμο να επιτραπεί, για το 2008, η χρήση γαιών, στις οποίες εφαρμόζεται παύση καλλιέργειας, για γεωργικούς σκοπούς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρου 54 παράγραφος 3 του κανονισμού (ΕΚ) αριθ. 1782/2003, όσον αφορά το έτος 2008, οι γεωργοί δεν υποχρεούνται να αποσύρουν από την παραγωγή τις γαίες που είναι επιλέξιμες για δικαιώματα από παύση καλλιέργειας προκειμένου να μπορούν να λάβουν το ποσό που καθορίζεται στο πλαίσιο των δικαιωμάτων αυτών.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ | Fichefin/07/24545 REV1 OJ/mlc 6.1.2007 |

ΗΜΕΡΟΜΗΝΙΑ: 16/8/2007 |

1. | ΚΟΝΔΥΛΙ: 5/2/2001 | ΠΙΣΤΩΣΕΙΣ: 516 εκατ. ευρώ (Προϋπολογισμός 2007) |

2. | ΟΝΟΜΑΣΙΑ ΤΟΥ ΜΕΤΡΟΥ: Πρόταση κανονισμού του Συμβουλίου για παρέκκλιση από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς όσον αφορά την παύση καλλιέργειας για το έτος 2008. |

3. | ΝΟΜΙΚΗ ΒΑΣΗ: Άρθρο 37 παράγραφος 2 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: Να μειωθεί η ένταση που επικρατεί στην αγορά καθορίζοντας το ποσοστό παύσης καλλιέργειας στο μηδέν, παρέχοντας κίνητρο στους γεωργούς να παράγουν πρόσθετες ποσότητες σιτηρών. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (σε εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2007 (σε εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2008 (σε εκατ. ευρώ) |

5.0 | ΔΑΠΑΝΕΣ - ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ - ΤΟΥΣ ΑΛΛΟΥΣ ΤΟΜΕΙΣ | - | - | - |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) - ΣΤΟ ΕΘΝΙΚΟ ΕΠΙΠΕΔΟ | - | - | - |

2009 | 2010 | 2011 | 2012 |

5.0.1 | ΠΡΟΒΛΕΨΕΙΣ ΔΑΠΑΝΩΝ | - | - | - | - |

5.1.1 | ΠΡΟΒΛΕΨΕΙΣ ΕΣΟΔΩΝ | - | - | - | - |

5.2 | ΤΡΟΠΟΣ ΥΠΟΛΟΓΙΣΜΟΥ: |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Με την προτεινόμενη μείωση του ποσοστού υποχρεωτικής παύσης καλλιέργειας στο μηδέν για την περίοδο εμπορίας 2008/2009 θα αυξηθεί η παραγωγή σιτηρών της ΕΕ κατά περίπου 10 εκατ. τόνους. Μετά την πολύ κακή εσοδεία του 2007 (περίοδος εμπορίας 2007/2008), η αύξηση αυτή της παραγωγής το 2008, η οποία θα προκύψει από τον καθορισμό του ποσοστού της παύσης καλλιέργειας στο μηδέν μαζί με την επιστροφή σε αποδόσεις σύμφωνα με τις τάσεις για την εσοδεία γενικά, θα αποκαταστήσει μια περισσότερο ισόρροπη κατάσταση η οποία θα εγγυάται τον εφοδιασμό για ανθρώπινη και ζωική κατανάλωση καθώς και για βιομηχανικές χρήσεις στην ΕΕ και θα επιτρέψει ως έναν ορισμένο βαθμό την ανασύσταση των ιδιωτικών αποθεμάτων. Λαμβανομένης υπόψη της σημερινής έντασης που επικρατεί στην αγορά και των προβλέψιμων εξελίξεων, η πρόταση δεν θα πρέπει υπό κανονικές κλιματικές συνθήκες να οδηγήσει στη σύσταση πρόσθετων αποθεμάτων παρέμβασης και σχετικών δημοσιονομικών δαπανών τα οικονομικά έτη 2009 και 2010. |

[1] Δελτίο τύπου του COPA COGECA με ημερομηνία 2007 και κοινός προβληματισμός για τις σημερινές και μελλοντικές συνθήκες-πλαίσιο της πολιτικής της ΕΕ – European Grain and Oilseed Convention Βρυξέλλες 4 Μαΐου 2007, AAF, COCERAL, FEDIOL, FEFAC, EUROFLOUR, GAM.

[2] ΕΕ C … της …, σ. ….

[3] ΕΕ L 270, 21.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 552/2007.